Thingnes Bø skjøt seg bort: Fourcade brøt seiersrekken
Martin Fourcade var derimot i en egen klasse i Hochfilzen. 20 treff gjorde at franskmannen tok en overlegen seier, og brøt dermed Thingnes Bøs rekke med tre strake seire i verdenscupen. Vetle Sjåstad Christiansen, som startet 51 sekunder bak på en tiendeplass, skjøt også feilfritt, og ut fra siste skyting hadde han kun tyske Arnd Peiffer med seg. Selv om han ble slått av tyskeren i spurten, tok han sin aller første individuelle pallplass i karrieren. – Det har vært mange års hardt arbeid, sa en utmattet Christiansen til NRK. Etter 19 treff og fire blinker nede på siste skyting, stoppet det opp for 26-åringen. Men etter noen sekunder ekstra, fant han tilbake til blinkene og traff sitt 20. treff. Selv om det ble en bekmørk dag for Thingnes Bø, var han veldig glad på lagkameratens vegne. – Kjempekult. Han har jobbet for dette hardt og lenge, sa Thingnes Bø til NRK. – Han har gått litt i bølgedager, men har jobbet bra i hele år. Det var bare et tidsspørsmål. Etter gårsdagens knusende seier, åpnet Thingnes Bø jaktstarten ni sekunder foran Fourcade og Benedikt Doll. Og etter første skyting så alt ut til å gå verdenscuplederens vei. Men så kom totalsprekken på andre skyting. – En skikkelig svart dag på jobben. Lite positivt å ta med fra dagen i dag, sa han til NRK. Tre bom gjorde at forspranget på 23 sekunder var erstattet med 35 sekunder bak. – Vet ikke helt hva jeg drev på med på andre liggende. Det var den dagen i dag. Men han var ikke helt motløs med tanke på fortsettelsen i verdenscupen til tross for en sur 9.-plass på dagens renn: – Jeg må tåle en dårlig topp 10 jeg også, sa han med glimt i øyet. Til tross for resultatet, leder Thingnes Bø fortsatt verdenscupen sammenlagt. Neste renn er sprint den 21. desember i Nové Mesto.
Johannes Thingnes Bø (25) bommet seks ganger og var sjanseløs til å ta sin fjerde strake verdenscupseier. Da klinte Vetle Sjåstad Christiansen (26) til med karrierens første individuelle pallplass.